માર્ગારેટ બોકે વ્હાઈટ અમેરિકાના ‘Life Magazine’ ની વિખ્યાત રિપોર્ટર હતી. ભાગલા પછીનાં કરુણ દ્રશ્યોના એણે લીધેલા ફોટોગ્રાફ ઐતિહાસિક ગણાયા છે. એ સ્ત્રી ઝીણાની બહેન ફાતિમા સાથે ગાઢ સંપર્ક ધરાવતી હતી. ભાગલા થયા તેના ત્રણ મહિના બાદ ઝીણાસાહેબની તસવીરો ઝડપી લેવાને તક એને મળેલી. તસવીરો લેતી વખતે ફાતિમાએ એને ઝીણાની નજીક ક્લોઝઅપ તસવીરો ન લેવાનું કહી રાખેલું. માર્ગારેટ કહે છે : ‘ફાતિમાએ શા માટે કહ્યું, તે મને સમજાઈ ગયું. જાણે એમને એક પ્રકારની આધ્યાત્મિક ખાલી ચડી ગઈ હોય અને એની પાછળ લગભગ ગભરાટ છુપાયો હોય એમ લાગતું હતું. હું તસવીરો લેતી ગઈ ત્યારે દરેક વખતે ફાતિમા ભાઈ પાસે જતી અને હાથ પકડીને એમની બંધ મુઠ્ઠીઓને ખોલી નાખવાનું કામ કરતી. ઝીણાના ચહેરા પર યાતનાની ઝાંય અંગે મેં ઘણું વિચાર્યું. જીવનના છેલ્લા મહિનાઓ દરમિયાન તેઓ પોતાનું સરવૈયું તપાસી રહ્યા હતા ! પ્રખર બુદ્ધિશાળી અને પૃથક્કરણ કરવાની શક્તિ ધરાવતા હોવાને કારણે એમને ખબર હતી કે પોતે શું કર્યું છે.’